Komisijos reglamentas (EB) Nr. 2381/2002
2002 m. gruodžio 30 d.
iš dalies keičiantis Reglamentą (EB) Nr. 2342/1999, nustatantį išsamias Tarybos reglamento (EB) Nr. 1254/1999 dėl bendro galvijienos rinkos organizavimo taikymo taisykles dėl priemokų schemų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1] su paskutiniais pakeitimais, padarytais Komisijos reglamentu (EB) Nr. 2345/2001 [2], ypač į jo 6 straipsnio 7 dalį ir 10 straipsnio 3 dalį,
kadangi:
(1) Skiriant karvių žindenių priemoką Komisijos reglamento (EB) Nr. 2342/1999 [3] 29a straipsniu su paskutiniais pakeitimais, padarytais Reglamentu (EB) Nr. 1830/2002 [4], nustatoma gyvulių skaičiaus suapvalinimo taisyklė apskaičiuojant procentais išreikštą minimalų ir maksimalų telyčių skaičių. Taikant šią taisyklę augintojai baudžiami pagal nuo 2003 m. taikomas Reglamento (EB) Nr. 1254/1999 10 straipsnyje nustatytas priemones. Todėl siekiant, kad visi augintojai būtų traktuojami vienodai, reikėtų išaiškinti šios taisyklės taikymą šiuo laikotarpiu nustatant telyčių skaičių, jeigu priemokos paraiškoje nurodomas dviems gyvuliams lygus skaičius.
(2) Todėl Reglamentą (EB) Nr. 2342/1999 reikėtų atitinkamai iš dalies pakeisti.
(3) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2342/1999 29a straipsnis papildomas tokia dalimi.
"Nepaisant pirmosios dalies, 2003 m. taikant Reglamento (EB) Nr. 1254/1999 10 straipsnyje nustatytas priemones, jeigu paraiškoje gauti priemoką nurodomas dviems gyvuliams lygus skaičius, telyčių skaičius, už kurį galima gauti priemoką, yra viena telyčia."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2003 m. sausio 1 dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 30 d.